IISRAELI MÄED
Tere tulemast uude saatesarja Iisraeli mäed.
Saatesarjas teeme 20 saate jooksul palvereisi
Läänekaldal asuvale Iisraeli südamaale
ehk Iisraeli mägedele.
Saatesari pole otseselt telesaade,
vaid televisiooni abil teostatav palvereis,
kuhu Iisraeli Jumal teid kõiki kaasa võtta tahab.
Jumal teeb Iisraeli mägedel vägevaid asju.
Ta valmistab piirkonda, vana Iisraeli kuningriiki,
kaua kadunud olnud hõimude naasmiseks.
See naasmine on Piiblis selgelt ennustatud
ja selle aeg on peagi käes.
On aeg need Iisraeli mäed
hõimude naasmiseks palves ette valmistada.
Esimeses saates vaatleme koos selle kõige piibellikku tausta.
Järgmistes saadetes palume andeks siin tehtud patte,
kuulutame Piibli tõotusi selle piirkonna jaoks
ja palvetame selle taastamise eest.
Sellel piirkonnal on mitu nime.
Piiblis nimetatakse seda Iisraeli mägedeks,
või Efraimi mäestikuks, ja ka Samaariaks.
See on meedias Läänekaldaks nimetatud ala põhjaosa.
Umbkaudselt tähendab see
Jeruusalemmast põhjas asuvat mäestikku Jisreeli oruni.
Käime täna Kabiri mäel, kuna selle juures kõik kunagi algas.
Räägime tee peal täpsemalt, millega meil tegemist on.
Siin Iisraeli mägedel algas Iisraeli ajalugu siin maal.
Siin oli Iisraeli keskus ligi 400 aastat,
kuni Taavet vallutas Jeruusalemma ja tegi selle pealinnaks.
See piirkond on keskne ka siis,
kui valmib Jumala plaan Iisraeli jaoks.
Seepärast selle üle täna nii kõva vaidlus käibki.
Jõuame Tapuahi ristmikule,
kust pöördume Jeruusalemmast Sekemisse viivale teele.
'Tapuah' tähendab 'õuna', ja kohta mainib juba Joosua raamat.
Seda teed kasutasid juba Piibli patriarhid,
ja Jeesuski kasutas sama teed,
kui Galileast Samaaria kaudu Jeruusalemma tuli.
Vaid ca 100 aastat pärast seda,
kui Taavet oli Jeruusalemmast Iisraeli kuningriigi pealinna teinud,
lagunes kuningriik kaheks.
Kümme põhjapoolset hõimu lõid Jeruusalemma valitsuse alt lahku
ja rajasid oma kuningriigi nimega Iisrael.
Juuda ja Benjamini lõunapoolset kuningriiki
sai nimeks Juuda.
Efraimist sai põhjapoolse Iisraeli juhthõim
ja seepärast nimetatakse põhjapoolset Iisraeli kuningriiki
mitmes Piibli raamatus ka Efraimiks.
Näiteks Piibli prohvetite raamatuis mõeldakse Iisraeli all
tihti just kümmet põhjapoolset, mitte kõiki 12 hõimu.
Kuningas Saalomoni poeg Rehabeam jäi Jeruusalemmas Juudat valitsema.
Iisraeli kuningaks sai Jerobeam,
kes tegi pealinnaks Sekemi.
Oma kuningate juhtimisel Iisrael siiski hülgas elava Jumala
ja hakkas teenima ebajumalaid.
Jumal saatis mitmeid prohveteid hoiatama,
et pagendab nad maalt, kui nad Ta hülgavad.
Kui Jumala juurde tagasi ei pöördutud,
lasi Jumal Assuri kuningal Iisraeli ehk Efraimi pagulusse viia.
Sellega lõppes põhja kuningriigi Iisraeli 200-aastane lugu.
Nüüd jõuame Nabluse piirile.
Siit pöörame ära, Sekemist mööda Kabiri mäe poole.
Kuigi Jumal pagendas Efraimi maalt, ei jää see pagulus lõplikuks.
Mitmetes prohvetiraamatutes lubab Jumal,
et Efraim veel naaseb oma maale.
Efraimi naasmisega seotud tõotused
aetakse tihti segi Juuda naasmisega seotud tõotustega.
Mitmed Jeremija raamatu tõotused
puudutavad selgelt põhjapoolset kuningriiki Iisraeli.
Jeremija räägib Efraimist päris otse. Näiteks Jer 31:8-9.
"Vaata, ma toon nad põhjamaalt
ja kogun nad maa viimastest äärtest;
nende hulgas on ka pimedaid ja jalutuid,
rasedaid ja sünnitajaid: suure hulgana tulevad nad siia tagasi.
Nad tulevad nuttes ja ma toon neid anudes;
ma viin nad veeojade äärde tasasel teel, kus nad ei komista;
sest ma olen Iisraeli isa
ja Efraim on mu esmasündinu."
Pärast Juuda naasmist pagulusest
uuendas Jumal Sakarja raamatus oma lubadust
Iisraeli mägedes elavate hõimude naasmise kohta.
Ta lubab, et neist saab sama arvukas rahvas kui varem.
Jumala sõna on täiesti selge ka piirkonna tuleviku suhtes.
Hesekieli 36:1-2 ja 7-10 räägib Jumal sellest väga jõuliselt.
"Ja sina, inimesepoeg, kuuluta prohvetlikult Iisraeli mägedele
ning ütle: Iisraeli mäed, kuulge Issanda sõna!
Nõnda ütleb Issand Jumal: Et vaenlane teile on öelnud:
'Paras!' ja 'Igavesed künkad on saanud meie omaks!'"
"Seepärast ütleb Issand Jumal nõnda:
Ma tõstan oma käe üles vandudes:
Tõesti, paganad ise, kes teie ümber on,
peavad kandma oma teotust.
Aga teie, Iisraeli mäed, ajate oma oksi
ja kannate oma vilja mu Iisraeli rahvale,
sest nad on varsti tulemas.
Sest vaata, ma tulen teie juurde ja pöördun teie poole,
ja teid haritakse ning külvatakse.
Ja ma saadan teie peale palju inimesi, kogu Iisraeli soo;
ja linnad asustatakse ning varemed ehitatakse üles."
Tee Kabiri mäele
kulgeb läbi Elon More ehk Moore tamme asunduse.
Asunduses on selged teeviidad.
Siit too Kabiri mägi juba paistabki.
Nüüd oleme kohal.
Jyrki räägib nüüd, kus me oleme.
Sekemi linn asub Gerisimi ja Eebali mägede vahel.
Kui Aabraham jättis Jumala kutsel oma kodu ja läks tõotatud maale,
tuli ta esmalt just siia.
1. Moosese raamat räägib sellest nii:
"Ja Aabram käis maa läbi
Sekemi püha paigani, Moore tammeni." 1Mo 12:6
Neid kohalikke tammesid kasvab siin tänapäevani.
Piiblis mainitud Moore tamme täpset asukohta ei teata.
Moosese raamat jätkab 1Mo 12:6-7 -
"Kaananlased olid siis veel sellel maal.
Ja Issand ilmutas ennast Aabramile ning ütles:
'Sinu soole ma annan selle maa!' Siis ta ehitas sinna altari Issandale,
kes oli ennast temale ilmutanud."
Siin tõotas Jumal selle maa Aabrahami järeltulijaile.
Siit avaneb vaade kogu maale.
Läänes kõrguvad kortermajad asuvad Vahemere rannikul
ja idas näeb Jordani jõe taga asuvaid Jordaania mägesid.
Kui Aabrahami pojapoeg Jaakob pika teekonna järel
koos naise ja lastega siia maale tagasi tuli,
saabus temagi siia. Piibel ütleb nii:
"Ja Jaakob jõudis Mesopotaamiast tulles õnnelikult Sekemi linna,
mis on Kaananimaal, ja lõi linna ees leeri üles." 1Mo 33:18
Ja kui Iisraeli rahvas 500 aastat hiljem Egiptusest naases,
tõi Joosua rahva kohe siia Gerisimi ja Eebali nõlvadele,
et kuulutada Moosese käsu järgi õnnistusi ja needusi.
Mooses oli andnud ka juhised Gerisimi ja Eebali leidmiseks.
Mooses ütles 5Mo 11:30 -
"Eks ole need teisel pool Jordanit, lääne pool teed
päikese loojaku suunas lagendikul elavate kaananlaste maal,
Gilgali kohal Moore tammiku juures?"
Lähme teisele mäenõlvale ja vaatame seda päikseloojaku teed.
See lai kuru ongi Piiblis mainitud päikseloojaku tee.
Suvel paistab päike loojudes piki seda kuru.
Kuru tõuseb Jordani orust kuni siia Kabiri mäe taha.
Mööda seda kuru tõi Jumal oma rahva siia
ja siit on korduvalt alanud Iisraeli uus ajajärk siin maal.
Siia Iisraeli mägedele naaseb Tema rahvas kunagi veel üks kord.
Jumal on kutsunud meid valmistama seda piirkonda
nende põhjapoolsete hõimude naasmiseks.
See algab sellest, et palume andeks Efraimi tehtud patte,
mille tõttu ta siit ära aeti.
Miks on Jumal meid siia kaasanud?
Seepärast, et meil on Efraimiga nii palju ühist.
Esiteks oleme kristlastena teinud samu patte, mida Efraimgi.
Efraim hülgas Juuda ja Jeruusalemma
ja katkestas sidemed sealt lähtuva vaimse pärandiga.
Sama tegid Rooma keisri Konstantinuse juhtimisel ka kristlased.
Efraim ründas juute ja tappis neid.
Kristlaskond on pea kogu oma ajaloo vältel sama teinud.
Efraim hülgas Piiblis seatud Jumala pühad
ja asendas need ebajumalate pühadega.
Ka kristlaskond hülgas Jumala pühad,
keelustades isegi nende tähistamise,
ja ühendas oma pühad ebajumalate pühadega.
Teiseks ühendab meid Efraimiga see, et meie saamine Jumala lasteks
põhineb samal Piibli tõotusel,
mille alusel Jumal võtab ka Efraimi veel tagasi oma rahvaks.
Vaid veidi enne Efraimi pagendamist rääkis Jumal prohvet Hoosea kaudu,
et nad pole enam Jumala rahvas.
Ometi ütleb Jumal kohe järgmistes salmides nii -
"Ja selle asemel et neile öelda: 'Teie ei ole minu rahvas',
öeldakse neile: 'Elava Jumala lapsed.'" Ho 2:1
Efraimist saab taas kord Jumala rahvas.
Paulus räägib Roomlaste kirja 9. peatükis,
et ka meie ülejäänud, kes pole olnud Jumala rahvas,
saame sama tõotuse alusel Jumala rahvaks.
Kuna oleme Efraimiga samu patte teinud
ja meil on sama tõotus Jumala lasteks saamise kohta,
võime samastuda Efraimiga ja paluda need patud andeks,
nii enda kui Efraimi eest.
Kolmandaks ühendab mõningaid kristlasi Efraimiga see,
et nad on Efraimi järeltulijad.
Selle kohta, kuhu Efraimi järeltulijaid on sattunud, on erinevaid teooriaid.
Siin sarjas me nendega ei tegele,
kuid on võimalik, et selle sarja vaatajate seas
on Iisraeli põhjapoolsete hõimude füüsilisi järeltulijaid.
Lisaks on Jumal kutsunud paljusid
Iisraeli mägede eest eestpalvet tegema.
See pole esimene kord, kui Jumal on kutsunud kristlasi
valmistama Tema rahva naasmist siia maale.
Kui Jumal hakkab oma tõotusi ellu viima,
alustab Ta sellest, et ilmutab seda omadele.
Piibel nimelt ütleb:
"Tõesti, Issand Jumal ei tee midagi,
ilmutamata oma nõu oma sulaseile prohveteile." Am 3:7
Vaatame vahepeal,
kuidas Jumal hakkas valmistama Juuda ehk juutide naasmist Iisraeli
150 aasta eest.
Minu selja taga on Beit Immanueli Keskus Jaffas.
See on imelisel moel seotud juutide naasmisega siia maale.
Kristlaste arusaam juutide naasmisest
Jumala poolt neile tõotatud maale
hakkas ärkama juba pärast reformatsiooni,
kui inimesed hakkasid saama emakeelseid Piibleid.
19. sajandi hakul
hakkasid Jumala Sõna tõotused juutide naasmise kohta
juba paljudele usklikele tuttavamaks saama.
Mõned kogesid kutsumist
minna seda tõotatud maad juutide jaoks ette valmistama.
Praegused Iisraeli alad olid tollal
Ottomanide valduses oleva Süüria hüljatud tagaõu.
1866. a septembris saabus Jaffa sadamasse
ca 150 Ameerika kristlast, kellel oli tuline nägemus
tulla valmistama Iisraelimaad juutide ja Messia tulekuks.
Nad püstitasid kaasa toodud plokkmajad
siia Jaffa äärelinna.
Nende missioon lõppes siiski peagi erinevate takistuste tõttu,
ja vaid ca 20 neist jäi maale püsima.
Paar aastat pärast ameeriklaste tulemist
rajas Iisraeli taastamist uskunud sakslaste rühm asunduse Haifasse,
ning hiljem ka mujale Iisraeli.
Nad ostsid ka ameeriklaste eluasemed Jaffas.
Neid usklikke peeti kodumaal veidrateks.
Näiteks templeriteks kutsutud sakslaste rühm
oli luteri kirikust välja visatud.
Nad olid siiski õigesti kuulnud, uskunud Jumala Sõna
ja liikvele läinud.
Nemad avasid Vaimus tee.
Vaid paarkümmend aastat hiljem
saabus Iisraeli esimene suur juutide kolimislaine ehk aliyah.
Üks neist 150 aasta eest Jaffa äärelinna püstitatud
ameeriklaste hooneist on endiselt Beit Immanueli keskuseks.
Hoonel on olnud mitmeid omanikke, seda on laiendatud ja tõstetud,
ning kasutatud mitmel otstarbel.
Jumal on siiski ustav olnud.
Hoone oli juba esimese juutide aliyah vastuvõtmise keskuseks
1880. aastail, ja on endiselt usklike valduses.
Keskus tegutseb täna täna vilka suurlinna keskel hostelina
ja Jeesust uskuvate juutide kogunemispaigana.
Juudiriik Iisrael eksisteerib juba.
Püha Vaim on viimasel ajal tõstnud üha rohkemate usklike teadvusse
Piibli tõotused ka Efraimi naasmise kohta.
Nüüd on aeg valmistada tee ka Efraimi naasmiseks,
et kogu Iisrael saaks oma maale naasta.
Piiblis on mudel selle kohta,
kuidas palvetada Jumala rahva naasmise eest
pagendusest omale maale.
Kui Juuda oli ca 7. sajandil eKr Paabelis paguluses,
märkas üks neist, Taaniel
Jeremija tekstides tõotust rahva tagasituleku kohta.
Leitud Jumala tõotus puudutas Taanieli
ja ta hakkas Jumalat otsima. Tn 9:2-3 räägib ta:
"Tema valitsemise esimesel aastal
panin mina, Taaniel, raamatuis tähele aastate arvu,
mis prohvet Jeremijale tulnud Issanda sõna järgi pidi täide minema
Jeruusalemma varemeisoleku kohta - seitsekümmend aastat.
Ja ma pöörasin oma näo Issanda Jumala poole,
otsides teda palve ja anumistega,
paastudes, kotiriides ja tuhas."
Nii osales Taaniel selle prohveteeringu elluviimisel.
Siis palvetas ta huvitava palve, mis on Piiblis kirjas.
"Oh Issand, sina oled suur ja kardetav Jumal,
kes peab lepingut ja osutab heldust neile,
kes teda armastavad ja tema käske peavad.
Me oleme pattu teinud ja eksinud,
oleme olnud ülekohtused ja oleme hakanud vastu,
oleme taganenud su käskudest ja seadustest,
me pole kuulanud su sulaseid prohveteid,
kes sinu nimel kõnelesid meie kuningaile, vürstidele,
vanemaile ja kogu maa rahvale.
Sinul, Issand, on õigus, aga meil on häbi silmis,
nõnda nagu tänapäeval on Juuda meestel
ja Jeruusalemma elanikel ja kogu Iisraelil,
kes on ligidal ja kaugel kõigis maades, kuhu sa nad oled pillutanud
truudusetuse pärast, mida nad sinule osutasid." Tn 9:4-7
Siin on hea täheldada, et Taaniel ei palu Jumalal Juudat tagasi tuua.
Jumal oli seda juba lubanud.
Selle asemel tunnistas ta Jumalale enda, oma rahva
ja oma isade patud.
Meilgi on võimalik paluda andeks eelmiste põlvkondade patte.
Kuigi Taaniel ise paljudes oma rahva pattudes ei osalenud,
ei kaitsnud ta oma süütust.
Selle asemel ta alandas ennast
ja asetus patustanute kõrvale armu paluma.
Kui Taaniel seda alles palvetas,
saabus ingel Gabriel ütlema, et tema palvet on kuuldud.
Teame ajaloost, et Juuda naases ja Jeruusalemm ehitati uuesti üles.
Esimesed juudid naasid pagulusest
vaid paar aastat pärast Taanieli palvet.
Taaniel ärkas, kui luges prohvet Jeremija ennustust.
Sama selgelt kui Juuda naasmist
ennustas Jeremija ka Efraimi naasmist.
Nagu Taaniel otsis Jumalat võime meiegi otsida praegu Jumalat
Efraimiga seotud tõotuste varal.
Jeremija raamatust näeme ka,
millise tingimuse Jumal Efraimi naasmisele seadis.
Jumal rääkis Jeremijale nii:
"Mine ja hüüa neid sõnu põhja poole ja ütle:
Pöördu, taganeja Iisrael, ütleb Issand,
siis ma ei vaata teie peale enam süngel pilgul,
sest mina olen armuline, ütleb Issand, mina ei pea viha mitte igavesti.
Aga tunne oma süüd,
et sa oled üles astunud Issanda, oma Jumala vastu
ja oled iga halja puu all ajanud oma põlved laiali võõrastele.
Minu häält ei ole te mitte kuulnud, ütleb Issand." Jr 3:12-13
Piisab, kui tunnistad oma patusüüd,
et oled loobunud Issandast, oma Jumalast.
Piibli järgi ei rüveta rahva patud üksnes rahvast,
vaid ka maa, kus nad elavad.
Hesekiel ütleb seda nii: "Kui Iisraeli sugu elas oma maal,
siis nad rüvetasid selle oma eluviisi ja tegudega." Hs 36:17
Piiblis on ka maaga seotud tõotus.
"Kui siis minu rahvas, kellele on pandud minu nimi,
alandab ennast ja nad palvetavad ja otsivad minu palet
ning pöörduvad oma kurjadelt teedelt, siis ma kuulen taevast
ja annan andeks nende patu ning säästan nende maa." 2Aj 7:14
Järgmistes saadetes tunnistame detailsemalt patte,
mille pärast Jumal Efraimi siit maalt pagendas.
Üllatavalt paljusid neist pattudest leiab ka palju lähemalt,
lausa kahetsusväärselt lähedalt.
Täna palvetame vaid lühidalt. Palume andeks selle eest,
mis on takistanud patte tunnistamast ja neid andeks palumast.
Isa, Taanieli häbi sundis teda end alandama
ja pöörduma Sinu poole.
Palun nii enda kui Efraimi eest andeks,
kui olen häbi tõttu Sinust hoopis eemale pöördunud
ja Sinu eest põgenenud.
Anna andeks seegi,
kui olen püüdnud oma häbi uhkusega varjata,
ning olen kaitsnud ja seletanud enda ja oma isade patte,
selle asemel, et väärtegude eest vastutust võtta.
Anna andeks, et uhkuse tõttu
pole Sinu andeksand Jeesuse ohvris mulle tihti kõlvanud.
Isa, anna andeks, kui olen uskunud,
et sinu karistus tähendab, et oled mind hüljanud.
Isa, anna andeks,
kui ma pole näinud Sinu karistust armastusena,
mis kutsub Sinu juurde naasma.
Anna andeks, et olen Su karistust põlanud,
et ma pole seda hinnanud ega meelt parandanud,
palunud andeks ja Sinu poole pöördunud.
Vabasta mind uhkusest
ja anna mulle selline alandlik armastus,
mis asetub teisegi kõrvale armu paluma.
Aitäh, Isa, et olen Sulle kallis,
ja aitäh Sinu Poja Jeesuse vere eest,
millest piisab lepituseks nii minu, mu isade kui ka Efraimi pattude eest.
Aitäh, Isa, Sinu imelise ustavuse eest, Jeesuse nimel. Aamen.
Järgmisel korral palvetame Gerisimi mäel.
Sul on Jumala plaanides eriline kutsumine
osaleda selles, mida Jumal siin hetkel teeb.
Ole ustav!
Lisaks palvetele
võid toetada neid palvereise ka rahaliselt.
Saated valmivad Iisraeli mägedel vaatajate annetuste toel.
Kui soovid osaleda oma panusega,
võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri